Studju ekonomiku joffri informazzjoni importanti dwar l-effetti potenzjali tal-ftehimiet kummerċjali futuri u jivvalida l-approċċ attwali tal-UE li tipproteġi sistematikament lis-setturi sensittivi. Illum il-Kummissjoni Ewropea ppreżentat lill-Ministri tal-agrikoltura tal-UE l-konklużjonijiet ta' studju dwar l-effetti kumulattivi ta' 12-il ftehim kummerċjali futuri għas-settur agroalimentari, inklużi riżultati speċifiċi dwar il-prezzijiet tal-produtturi u dwar il-volumi tal-produzzjoni fuq firxa ta' prodotti li jikkostitwixxu 30 % tal-valur tal-esportazzjonijiet tal-UE f'dan is-settur. L-istudju juri l-potenzjal għal prodotti agrikoli Ewropej fis-suq dinji, filwaqt li fl-istess ħin juri wkoll is-sensittività ta' ċerti setturi agrikoli speċifiċi. Għarfien dettaljat dwar l-impatti potenzjali se jippermetti lill-Kummissjoni tagħmel għażliet infurmati matul il-proċess tan-negozjati. Minħabba l-limitazzjonijiet tal-metodoloġiji disponibbli, il-firxa ta' prodotti agrikoli li dwarhom l-istudju jipprovdi analiżi aktar dettaljata mhijiex eżawrjenti. Il-gwadanni possibbli għal prodotti importanti li għandhom potenzjali sinifikanti għall-esportazzjoni - bħal frott u ħxejjex, nbid, żejt taż-żebbuġa u ikel ipproċessat b'mod ġenerali (li jammontaw għal 70 % tal-valur tal-esportazzjoni agroalimentari tal-UE) - ma setgħux jiġu kkwantifikati fid-dettall, kif ma setgħux jiġu kkwantifikati wkoll il-gwadanni tal-protezzjoni mtejba għall-Indikazzjonijiet Ġeografiċi. Il-valutazzjoni tiffoka biss fuq l-effetti tal-liberalizzazzjoni reċiproka ta' tariffi ta' importazzjoni bejn l-UE u l-imsieħba kummerċjali rilevanti, mingħajr ma jitqiesu dispożizzjonijiet oħrajn b'impatt ekonomiku (eż. it-tnaqqis ta' miżuri mhux tariffarji, b'mod partikolari l-miżuri sanitarji u fitosanitarji). L-impatt tal-miżuri li l-UE tagħmel użu minnhom biex is-setturi vulnerabbli jkunu protetti fil-kuntratti kummerċjali, bħal pereżempju l-użu sistematiku ta' kwoti limitati tar-rata tariffarja (TRQ) huwa wkoll barra mill-kamp ta' applikazzjoni ta' din il-valutazzjoni. L-istudju għalhekk mhuwiex tbassir jew previżjoni iżda eżerċizzju teoretiku ħafna li jirrifletti l-eżiti potenzjali tal-konklużjoni b'suċċess tal-ftehimiet koperti. Dwar dan l-istudju, il-Viċi-President Jyrki Katainen qal: "għall-esportazzjonijiet agrikoli Ewpropej b'valur għoli, il-perspettiva globali hija waħda pożittiva. Dan l-istudju juri li hemm aspetti sensittivi, iżda jiffoka fuq parti waħda biss tas-settur agrikolu u ma jivvalutax għadd ta' prodotti agroalimentari li għandhom potenzjal sinifikanti ta' tkabbir fl-esportazzjoni. Dan il-bilanċ huwa rifless b'mod sħiħ fl-istrateġija tal-UE ta' negozjar kummerċjali, li biha nfittxu li nħarsu s-setturi vulnerabbli tagħna bis-saħħa ta' miżuri bħal kwoti tar-rata tariffarja, filwaqt li nimmassimizzaw l-interessi pożittivi tagħna kull meta dan ikun possibbli. It-tkabbir fil-qasam tal-ikel ipproċessat, b'mod partikolari, iħalli wkoll effetti indiretti għas-settur tal-produzzjoni primarja. L-esportazzjonijiet tal-UE tal-prodotti agrikoli li jappoġġaw 1.4 miljun impjieg u 650,000 impjieg ieħor fis-settur tal-ikel ipproċessat jiddependu wkoll fuq il-kapaċità tagħna li nesportaw . L-ekonomija tal-UE kollha kemm hi tibbenefika bil-kbir mill-kummerċ, kif muri bil-ftehim ta' kummerċ ħieles li sar dan l-aħħar mal-Korea t'Isfel.” Il-Kummissarju Hogan qal li "Xi Stati Membri u partijiet involuti esprimew it-tħassib tagħhom dwar l-effett kumulattiv tal-ftehimiet kummerċjali bilaterali li l-UE wettqet u li qed tkompli twettaq. Dan l-istudju jwieġeb għal dak it-tħassib, u abbażi tas-suppożizzjonijiet li saru, juri li l-effett tal-ftehimiet kummerċjali internazzjonali dwar l-agrikoltura u s-settur agroalimentari Ewropew huwa ġeneralment pożittiv.” Il-Kummissarju Hogan żied jenfasizza “ta' min wieħed jinnota li l-konklużjonijiet tal-istudju dwar l-impatt kumulattiv mhumiex previżjoni tal-konklużjoni b'suċċess ta' dawn it-12-il ftehim kummerċjali, għaliex huma bbażati fuq sett speċifiku ħafna ta' suppożizzjonijiet li jistgħu jirriflettu jew le, b'mod parzjali jew bis-sħiħ, il-pożizzjoni ta' negozjar tal-UE għal dawk il-ftehimiet. Pereżempju, l-istudju ma jinkludix it-tnaqqis possibbli ta' miżuri mhux tariffarji, li għalihom bħalissa m'hemm l-ebda stimi affidabbli. L-użu tal-kwoti tar-rata tariffarja għal prodotti sensittivi, kif wieħed normalment jassoċja man-negozjati kummerċjali, huwa importanti sabiex jinħoloq bilanċ għall-agrikoltura tal-UE kif ukoll sabiex ikun hemm il-gwadanni fl-esportazzjonijiet permezz tal-protezzjoni tal-Indikazzjonijiet Ġeografiċi tal-UE” Huma mistennija gwadanni sinifikanti għall-UE fis-setturi tal-prodotti tal-ħalib u tal-laħam tal-majjal, żewġ setturi li batew fis-snin reċenti u li issa qed juru sinjali ta' rkupru. Min-naħa l-oħra, l-istudju juri vulnerabbiltajiet għaċ-ċanga u għar-ross, kemm f'termini ta' effetti kummerċjali kif ukoll f'termini ta' tnaqqis fil-prezzijiet tal-produtturi. Il-firxa tal-impatt għal dawn il-prodotti differenti tvarja skont jekk wieħed iħares lejn xenarji tal-istudju aktar “ambizzjużi” (liberalizzazzjoni sħiħa ta' 98.5 % tal-prodotti kollha, u tnaqqis parzjali ta' 50% fuq it-tariffa għall-bqija tal-prodotti) jew aktar “konservattivi” (liberalizzazzjoni sħiħa ta' 97% u tnaqqis ta' 25% fuq it-tariffa għall-oħrajn). Ir-riżultati tal-istudju jikkonfermaw ukoll li l-approċċ attwali tal-UE li tillimita l-liberalizzazzjoni ta' importazzjonijiet ta' prodotti agrikoli sensittivi fin-negozjati kummerċjali kollha huwa l-approċċ tajjeb. Fil-każ tal-ftehim li ntlaħaq mal-Kanada dan l-aħħar (CETA), l-UE se telimina 92.2 % tat-tariffi agrikoli tagħha mad-dħul fis-seħħ tal-ftehim (li jitla' għal 93.8 % wara seba' snin). Il-kwoti tar-rata tariffarja għaċ-ċanga fis-CETA jammontaw għal 45,838 tunnellata, li għandhom jiġu mqassma fuq 5 snin u li jikkorrispondu għal madwar 0.6 % tal-konsum totali tal-UE. Eżempju ieħor huwa r-ross: fil-ftehim kummerċjali mal-Vjetnam, l-UE se tilliberalizza b'mod parzjali biss, l-importazzjonijiet tar-ross, billi l-kwoti tar-rata tariffarja għar-ross jirrappreżentaw madwar 8 fil-mija tal-importazzjonijiet totali tal-UE, u li żewġ terzi minnhom se jiġu allokati għal ross mhux prodott fl-UE jew għal ross li jrid jerga' jiġi pproċessat mill-industrija tar-ross tal-UE. L-eżitu tal-istudju qed jiġi ppreżentat illum lill-Ministri tal-UE u huwa mistenni li se ssir diskussjoni oħra fil-qafas tal-Kunsill Agrikoltura waqt il-Presidenza Maltija f'Jannar. L-istudju dwar l-effetti kumulattivi fuq l-agrikoltura ma jissostitwixxix il-valutazzjonijiet tal-impatt usa' u aktar dettaljati u l-valutazzjonijiet tal-impatt sostenibbli mwettqa għal kull negozjat kummerċjali. Għal aktar informazzjoni Mistoqsijiet u Tweġibiet http://ec.europa.eu/agriculture/trade-analysis/impact-assessment/index_en.htm